
RAPORT

asupra propunerii legislative privind modificarea şi completarea

 Legii nr. 218/23 aprilie 202 privind organizarea şi funcţionarea Poliţiei Române, publicată în Monitorul Oficial al României nr. 305 din 9 mai 2002,
 cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere, în fond, cu propunerea legislativă privind modificarea şi completarea Legii nr. 218/23 aprilie 2002 privind organizarea şi funcţionarea Poliţiei Române, publicată în Monitorul Oficial al României nr. 305 din 9 mai 2002, cu modificările şi completările ulterioare, trimisă cu adresa nr. Pl x 56, din 12 martie 2013 înregistrată sub nr. 32/111 din 13.03.2013.
Potrivit prevederilor art. 75 din Constituţie şi ale art. 92 din Regulamentul Camerei Deputaţilor, Camera Deputaţilor este prima Cameră sesizată. 

Consiliul Legislativ a avizat favorabil iniţiativa legislativă cu observaţii şi propuneri, conform avizului nr. 123 din 06.03.2013.
Obiectul de reglementare îl constituie modificarea art. 17 alin. (2) din Legea nr. 218/2002 privind organizarea şi funcţionarea Poliţiei Române, cu modificările şi completările ulterioare, în sensul stabilirii componenţei Autorităţii teritoriale  de ordine publică ca urmare a desfiinţării Corpului gardienilor publici prin Legea nr. 371/2004. Astfel, în locul şefului Corpului gardienilor publici al municipiului Bucureşti sau al judeţului, din Autoritatea teritorială de ordine publică ar urma să facă parte, potrivit propunerii legislative, Şeful Direcţiei Generale de Jandarmi a Municipiului Bucureşti sau al inspectoratului de jandarmi judeţean.
În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat iniţiativa legislativă în şedinţa din  19 martie 2013.

La dezbateri a participat, în calitate de invitat, domnul Bogdan Tohăneanu, secretar de stat în Ministerul Afacerilor Interne. Acesta a susţinut faptul că modificarea Legii 218/2002 privind organizarea şi funcţionarea Poliţiei Române, în sensul dorit de iniţiatori nu este oportună, fiind necesara o reglementare separata, de natură să clarifice atribuţiile Autorităţii Teritoriale de Ordine Publică.
La lucrări au fost prezenţi, din totalul de 23 de deputaţi, 16 membri ai  Comisiei.

În urma dezbaterii, membrii comisiei au hotărât, cu  majoritate voturi, să propună Plenului Camerei Deputaţilor respingerea propunerii legislative privind modificarea şi completarea Legii nr. 218/23 aprilie 202 privind organizarea şi funcţionarea Poliţiei Române, publicată în Monitorul Oficial al României nr. 305 din 9 mai 2002, cu modificările şi completările ulterioare.
În raport de obiectul şi conţinutul său, propunerea legislativă face parte din categoria legilor organice.

